Nordjylland er den landsdel, hvor de unge i højeste grad vælger erhvervsuddannelserne. I 2016 valgte 21,6 procent af de unge, der skulle færdiggøre 9. eller 10. klasse en erhvervsuddannelse, og det tal steg i 2017 til 22,2 procent. På trods af den lille stigning i interessen hos de unge for erhvervsuddannelserne, så er det stadig de gymnasiale uddannelser, der trækker flest. Mikkeline Mølbjerg fra 9.b på Hjallerup Skole er da heller ikke i tvivl. Hun vil have en gymnasial uddannelse. - Jeg har vidst lige siden 3. klasse, at det var det, jeg ville. Det har været en beslutning, jeg tog for mange år siden. Min familie har aldrig været sådan nogen, der har været tømrer eller murer eller sådan noget, så jeg tror, at det er lidt derfor, at jeg også vil den vej, der er lidt mere gymnasial, siger Mikkeline Mølbjerg. I Nordjylland valgte 72 procent af de unge i 2017 at gå gymnasievejen. Ifølge Charlotte Hove, der er centerleder og grundskolevejleder i Brønderslev Kommune, er der noget der tyder på, at andelen af unge der vælger erhvervsuddannelserne til er større. Onsdag er sidste frist for at vælge. - Vi når faktisk ministeriets mål omkring 25 procent af en ungdomsårgang som skal vælge en erhvervsuddannelse, mens på landsplan er tallet jo noget lavere, siger Charlotte Hove. - Tendensen er stadigvæk, at langt størstedelen vælger en gymnasial uddannelse, fortsætter hun. Frederik Christensen, der også går i 9. b er en af de cirka 25 procent af de unge i Brønderslev, der vælger en erhvervsuddannelse. - Jeg skal ikke på gymnasiet. Jeg skal ud og lave noget. Det er for kedeligt at gå i skole, siger Frederik Christensen, der gerne vil være elektriker. - Inden for de seneste 30 år har der været en tendens til, at vi gerne ville at vores unge mennesker de blev bedre uddannet end de forrige generationer, og i den forbindelse der har man jo tænkt at gymnasiet og boglige uddannelser det var det rigtige, og nu får man altså øjnene op for, at vi kan ikke bare klare os med at de unge bliver uddannet inden for den boglige verden, siger Charlotte Hove. Andel af unge, der valgte erhvervsuddannelser

Opsummering:
Det er ved at være allersidste chance for at vælge hvilken ungdomsuddannelse, man vil starte på efter sommerferien.